section_heading: Povijest
paragraph_text: Idealistički čelnici su potkraj 1942. osnovali Muslimansku nacionalnu vojnu organizaciju. 31. prosinca 1942. održali su u Kalinoviku sastanak, s kojeg su Draži Mihailoviću poslali pozdravni brzojav. Zapovjednik Istaknutog dijela Vrhovne komande četnički major Zaharije Ostojić prenio je sadržaj tih dvaju letaka 5. siječnja 1943. Po Čajničkom srezu su ih raspačavali major Fehim Musakadić i dr Ismet Popovac. Muslimanska nacionalna vojna organizacija poslala je Rezoluciju osobno Draži Mihailoviću. Rezolucija Muslimanske nacionalne vojne organizacije pod svojim točkama navodi da su "Muslimani Bosne i Hercegovine i cijele zemlje sastavni dio Srpstva", da osuđuju ustaške zločine "koji su uzrok svega zla među jednokrvnom braćom Srbima pravoslavne i muslimanske vjere", da osuđuju sve muslimane koji su pristupili ustašama, sve časnike i dočasnike muslmane koji su prekršili prisegu kralju i prišli poglavniku Paveliću itd. Također je u Rezoluciji MNVO definiran kao sastavni dio četničkog pokreta pod zapovjedništvom Draže Mihailovića. Istaknuli su da je cilj pokreta i borbe "čvrsta suradnja Srba obiju vjera u borbi za kralja i otadžbinu, radi stvaranja narodne države pod kraljem Petrom II. na načelima demokracije i socijalne pravde u kojoj će muslimani biti ravnopravni građani...".